(چیزے بتلانی مانا ءُ پشت ءِ اھوال ءُ کسّہ)
“داد محمد دادل صلاح کوھی”
“کُورے کئیت چمّ پچے بارت! “
ایشی ءِ پشت ءِ کسّہ چوْش انت کہ یک میتگے ءَ آروسے بُوگا ات نزیک ءِ میتگ ءِ دراہیں مردم سور ءَ شُت اَنت ایوکا یک کُورے ءُ لنگے پشت کپت اَنت- کور ءَ گوں لنگ ءَ گُشت,, بیا من ءُ تو ھم سور ءَ رویں-،، لنگ ءَ گشت من لنگاں ءُ تو کور ئے چتور شت کنیں-،، کور ءَ گشت پاد منی چم تئی “بزاں منی پاد سلامت اَنت ءُ تئی چم-من ترا بڈّ ءَ کناں ءُ تو منا راہ ءَ سوج دیان کن، دانکہ رویں ءُ سر بئیں،، ھر دو رازیگ بیت انت-کور ءَ لنگ بڈّ ءَ کرت ءُ لنگ ءَ راہ سوج دیاں کرت-گرم ءَ یک کَئورے ءِ کِرّا پہ دم ءِ ساسار کنگ ءَ نشت انت لنگ ءَ دیست کہ یک مارے درچکے ءِ چیرا واب انت-لنگ ءَ چہ پیما ھمے مار کُشت ءُ گوں کُور ءَ گشت کہ من وابیں کرگُشکے گپتگ-کور ءَ درّائینت کہ پچ ئےِ بزاں کباب ئےِ کن کہ ورین ئےِ، لنگ ءَ مار ءِ سَرَگ سِست-جوانی ئےِ کباب کت گشت ئےِ کہ بْور من ھم ورگاؤں-چانگو ندارگ چارگا اَت-کور ءَ یک ءُ دو لُنکہ وارت-ھُدا ءِ قدرت ءَ کور ءِ چمّانی بینائی بِرگرد اِت-
وھدے چم ئےِ پہ مار ءِ سرگ ءَ کپت اَنت زھر گپت ءُ گشت ئےِ تو بزاں منی کُشگ ءِ رندا ئے منا ماری گوشت وارین ئے-،، پہ زھر لنگ ءِ لنگیں پاد ئےِ ھُرژپّت وتی نیمگا، لنگ ءِ پاس اول ءَ چہ مگون ءَ دراتکگ ات، گوں ھُڑپّگ ءَ لنگ ئےِ مانکپت-لنگ ءَ گشت “نوں منی ساہ ءَ مہ گر قدرت ءَ تئی چم پچ کت انت ءُ منی لنگ ئےِ
وش کرت بیا نوں ھمراہ ءُ ھم سِتک بئیں پہ گل ءَ شادہ آروس ءَ رویں-،،۔
٭٭٭٭٭٭٭٭٭٭٭٭
(چیزے بتلانی مانا ءُ پشت ءِ اھوال ءُ کسّہ)
“داد محمد دادل صلاح کوھی”
*شاھو ءِ زھم اِنت تئی تپر!*
ایشی ءِ پُشت ءِ داستان اے وڑ انت کہ شاھو نامیں مردے است ات کہ زھم ئےِ ھر وھد ءَ بڈّ ءَ ات- ھبر دو نہ بوت، شاھو زھر گپت ءُ دست ئےِ برت پہ وتی زھم ءَ- مھلوک ءَ آئی ءِ گر ءُ دار ءَ دم بُرت،
یک روچے آئی ءِ راز پاشک بوت کہ زھم اسل ءَ زھمے نہ اَت بلکیں کلمپوگے تراشتگ ءُ چہ بَرچانک ءَ گیشینتگ جُپت ءَ کتگ ات- چہ برچانک ءَ چیر ھچّی نیست ات-،
پمیشا اگں چیزے کم پیشدارگی بہ بیت تہ گُشنت کہ شاھو ءِ زھم اِنت تئی تپر!،،
٭٭٭٭٭٭٭٭٭٭٭٭٭
گوں طارق پشکانی ءِ منہ واری ءَ